贈章宰
作者：陳造
朝代：宋

paragraphs: 湯池潴巉巖，房祠踞穹隆。
向來偕君西，寒雨斜驚風。
虛簷吞山川，悗若困樊籠。
往來三十里，兀兀婦車中。
頸方學縮鼈，眼不到飛鴻。
迄今簿領前，老面潮羞紅。
昨夕縣麻勢，子亦胡能東。
如子亨衢人，不應分我窮。
山靈兩介士，不屑陵原通。
我輩吏塵涴，棖觸肯見容。
高興未渠盡，佳節寧易逢。
調琴家治具，竹堂小窗櫳。
酬酢十客優，庖隸良易供。
登山與聽雨，取醉政自同。
玉友陪從事，共達吾深衷。
逮今彊健時，數近玻璃鍾。
丹杏正媚嫵，柳枝頗昌丰。
古今共陳迹，春事尚匆匆。
此歡不可失，此言儻見從。
對花但忍渴，請看衰病翁。